ברק כהן

ביוגרפיה

כהן נולד בשכונת מזכרת משה בירושלים. אביו הרצל היה פעיל "הפנתרים השחורים" ולימים סגן ראש המועצה המקומית מבשרת ציון. כהן למד בכפר הנוער בן שמן. לא התגייס לצה"ל בשל סיבות בריאותיות. לכהן תואר ראשון במשפטים מהמרכז הבינתחומי הרצליה ולאחר לימודיו היה עורך דין בתחום הפלילי.
ב-2011 החל לייצג בהתנדבות פעילים במחאה החברתית שנעצרו על ידי המשטרה.
כהן הקים את "באים לבנקאים" בעקבות הליך משפטי שמנוהל נגדו על ידי בנק לאומי בגין חוב שלא פרע. מאז שנת 2000 נפתחו נגד כהן 11 תיקי הוצאה לפועל, בין היתר עבור הלוואה שנטל לרכישת מכונית במחיר של 210,000 ש"ח. לטענת כהן, במסגרת האמצעים שבהם נקטו נציגי בנק לאומי לגביית החוב, הם הגיעו לחברתו לחיים כדי להיפרע מריבית שצבר כהן עצמו על חוב בגובה של כמה עשרות אלפי שקלים וניסו לקחת את רכושה, כולל פסנתר שהיה שייך לה עוד לפני שהכירה את כהן. לטענתו של כהן הוא ניסה להגיע להסדר עם נציגי הבנק והגיש סעד הצהרתי כי מדובר ברכוש של חברתו. השופט נענה לבקשה והכריז על עיכוב הליכים, אולם תוך כדי עיכוב ההליכים הגישו אנשי הבנק בקשה לשפעול הליכים כדי להמשיך בגבייה באמצעות עיקול רכושה של חברתו. צעדים אלו גרמו לכהן לצאת למאבק נגד הבנקים.
באוקטובר 2014 פרסם כהן פוסט אישי בפייסבוק שסימן את תחילתה של המחאה. הוא הקים עמוד פייסבוק ייעודי ואתר אינטרנט שנקרא "באים לבנקאים" שבו פרסם פעולות מחאה נגד אישים מתחום הבנקאות הישראלית.
קבוצת "באים לבנקאים" החלה לקיים פעולות מחאה נגד בכירים במערכת הבנקאות, בהם מנכ"לית בנק לאומי, רקפת רוסק עמינח, ומנכ"ל בנק הפועלים, ציון קינן, ונגד בני משפחותיהם. במסגרת הפעילות הטריד כהן את ביתה הבכורה של רוסק עמינח. כהן קרא במגפון קריאות בגנות רוסק עמינח ליד התיכון שבה היא לומדת ופיזר כרזות בגנות רוסק עמינח בחצר בית הספר.
בעקבות פנייתם הוציא בית המשפט לכהן ולחבריו לקבוצה צו הרחקה מרוסק עמינח וקינן, בגין הטרדה מאיימת.
בעקבות עימות בין כהן לבין אלון חמדני, רכז המודיעין בתחנת המשטרה מוריה בירושלים, על רקע סיוע משפטי שהעניק כהן לחברי ארגון "לה פמיליה", פרסם כהן בשנת 2014 את השיר "רכז מידע", שכתב וביצע. השיר לעג לחמדני וכלל את הפזמון "חמדני שוטר זוטר, רכז מידע למען המשטר". בעקבות זאת נעצר כהן לחקירה. בסוף שנת 2015, בעת שרואיין כהן על ידי העיתונאי גיא לרר בתוכנית "הצינור", הוקרן קטע מן השיר. בעקבות זאת נחקר לרר באזהרה במפלג ההונאה של המשטרה. בעקבות פרסום השיר ועוד שורת פרסומים נגד חמדני, הורשע כהן בהעלבת עובד ציבור והפרעה לשוטר בעת מילוי תפקידו. בינואר 2018 הוא נידון ל-300 שעות שירות לתועלת הציבור ולקנס ונדרש לפצות את חמדני ב-5,000 שקלים. כהן ערער על פסק הדין, והמדינה ערערה על קלות העונש. שני הערעורים נדחו.
בשנת 2015 נבחרו ברק כהן וחבריו לקבוצת "באים לבנקאים" במקום ה-77 ברשימת 100 האנשים המשפעים של מגזין TheMarker.
באפריל 2017 נחקר כהן באזהרה לאחר שפרסם סרטון שבו תקף מילולית את השרה מירי רגב בעת שטיילה ברחוב עם משפחתה.
במאי 2017 החליט בית הדין המשמעתי בלשכת עורכי הדין להשעות את כהן לשנה וחצי מעיסוק כעורך דין, בעקבות כתב אישום שהוגש נגדו וייחס לו איומים והטרדה של ראשי המערכת הבנקאית. כהן ערער על החלטה זו לבית המשפט המחוזי, ואחר כך הגיש בקשת רשות ערעור לבית המשפט העליון, אך בקשתו נדחתה, והשעייתו נותרה על כנה.
במאי 2019 הודה כהן במסגרת הסדר טיעון בפגיעה בפרטיות במסגרת פעולות המחאה של "באים לבנקאים".
ביולי 2017 הוביל כהן קמפיין המוני לדירוג שלילי של האפליקציה הבנקאית "Pepper" של בנק לאומי ב-Google Play. לבקשת הבנק מחקה חברת גוגל 850 ביקורות שליליות כנגד האפליקציה.
בנובמבר 2017 העלה סרטון שבו הוא תוקף מילולית את יושב ראש מפלגת העבודה, אבי גבאי, בטענה כי הוא "שולח מבקשי מקלט אל מותם" וכינה אותו בכינויי גנאי. 
בספטמבר 2018 החל כהן בקמפיין לסילוקו של אפי נוה מלשכת עורכי הדין ומהחיים הפוליטיים, לקראת הבחירות בלשכה. בין השאר פרסם בטוויטר ובפייסבוק סרטונים ומסרים נגד נוה.
במאי 2019 פרסם בטוויטר סרטון שבו תקף ברחוב את איש העסקים שלדון אדלסון בן ה-86, שנאבק אז במחלת הסרטן. כהן הטיח בו כינויי גנאי וקרא לעברו שוב ושוב באנגלית: "שלדון, אתה חי יותר מדי".
ביולי 2019 תיעד כהן את עצמו קורא קריאות גנאי לעבר אבנר נתניהו, בנו של ראש הממשלה, בעת שישב במסעדה. בתגובה הגיש אבנר נתניהו תלונה במשטרה כנגד כהן, וזה נחקר במשטרה. באוגוסט 2019 הוציא נגדו בית המשפט צו הרחקה מאבנר נתניהו בהתאם לחוק מניעת הטרדה מאיימת, עד לפברואר 2020.